ከተሜው ኮሮና ከአርሶአደሩ እንዳይወዳጅ
ወቅቱ በመስኖ የሚያለሙትን ሳይጨምር አብዛኛው አርሶአደር አዝመራውን ከጎተራ ራሱንም ከዘመድ የሚቀላቅልበት ነው። አንዳንዶቹም በዚህ ወቅት ወደከተማ ወጣ ብለው ዘምድ የሚጠይቁበትና የሚገበያዩበት ሁኔታም ሰፊ ነው። ነገር ግን ዘንድሮ ኮሮና በሚሉት ክፉ ወረርሽኝ መከሰት የተነሳ ከቤተዘመድ ጋር እንደልብ በድግስ ተሰባስቦ ለማሳለፍ አመች አይደለም። ይልቁንም ራሱን ከዚህ ቫይረስ በመከላከል ማሳለፍ ወሳኝ ጉዳይ ነው። 
ከዚህ አንጻር በገጠሪቱ የአገሪቱ አካባቢዎች የሚገኘው ማህበረሰብ ከኮሮና ወረርሽኝ በምን መንገድ ራሱን እየጠበቀ ይሆን?፣ ስለወረርሽኙ ያለው ግንዛቤስ ምን ይመስላል? እና ማህበራዊ ፈቀቅታን በምን ሁኔታ እየተገበረ ይገኛል? ስንል ለመቃኘት ሞክረናል።
ስለኮሮና ወረርሽኝ በቴሌቪዥንና በሬዲዮ ሰምተው ቡና ለመጠጣት ሲሰባሰቡ ከሚያወሩ ሰዎች ከመስማታቸው ባለፈ ግንዛቤው እንደሌላቸው የተናገሩት በቤኒሻንጉል ጉሙዝ ክልል መተከል ዞን ቡለን ወረዳ ጭላንቆ ቀበሌ ነዋሪው አቶ ጌታቢል አለልኝ ናቸው። እርሳቸው እንደሚሉት፣ ኮሮና ወረርሽኝ በሚኖሩበት አካባቢ ባለመኖሩና እከሌ በእንዲህ አይነት በሽታ ታሟል ሲባል ባለመስማታቸው ስለ በሽታው እንደማያውቁና ከእቁብ እንዳልቆጠሩት ተናግረዋል። ‹‹ከሰው የሚለይ በሽታ ነው እንዴ? እንደዚህ አይነት በሽታማ ርኩስ ነው›› ሲሉ የገለጹት አቶ ጌታቢል፤ እድርም፣ ሰርግም፣ ማህበርም፣ ክርስትናም ከማህበረሰቡ ጋር አብረው እስከአሁን ሳይነጣጠሉና ሳይለያዩ እያሳለፉ ስለመሆናቸውም ገልጸዋል። 
ፈጣሪውን የሚፈራና ማተብ ያለውን ሕዝብ በሰርግና በማህበር የሚያለያይና ዘመዳሞች ተሳስመውና ተጨባብጠው የእግዜር ሰላምታን እንዳያደርሱ የሚከለክል በሽታ እስከአሁንም ባይናቸው እንዳላሳያቸውና በጆሯቸውም እንዳልሰሙ ገልጸው፣ እሳቸው በሚኖሩበት አካባቢ እንደማይመጣም ተስፋ ያደርጋሉ። 
በድሬዳዋ ከተማ አስተዳደር የአዋሌ ቀበሌ ነዋሪው አቶ ማዕሩፍ አሊ በበኩላቸው እንደገለጹት፤ የኮሮና ወረርሽኝ በዓለም ላይ መከሰቱን ሰምተዋል። ነገር ግን ስለበሽታው ብዙም ግንዛቤ እንደሌላቸው ይናገራሉ። በበሽታው የተነሳ በማህበረሰቡ ዘንድ እስካሁን ድረስ የተለየ ነገር እንዳልተመለከቱ የተናገሩት አቶ ማዕሩፍ ለመሆኑ ወረርሽኙ የት አካባቢ ነው ያለው? በማለት እዚያ አካባቢ ማህበረሰቡን እንዳላሳሰበውና በማህበራዊ ሕይወቱ ላይ የተለየ ነገር አለመፈጠሩን ገልጸዋል። ጀመዓው በዱዓ እስከወዲያኛው (ገነት) ድረስ የተሳሰረ በመሆኑ በወረርሽኙ አብሮ ያልቃል እንጂ መራራቅ ብሎ ነገር እንዳልታሰበበትም አብራርተዋል። 
የቤኒሻንጉል ጉሙዝ ክልል ጤና ቢሮ ኃላፊ ወይዘሮ ፍሬሕይወት አበበ በበኩላቸው፣ ስለኮሮና ቫይረስ ወረርሽኝ ሕብረተሰቡ የተለያዩ ግንዛቤዎች እንደሚኖሩት ይጠበቃል። በመሆኑም ስለወረርሽኙ ማህበረሰቡ ግንዛቤው እንዲሰማ ለማድረግም እስከቀበሌዎች በተዋቀሩ የኮሮና ወረርሽኝ ግብረሃይል አባላት፣ በአመራሩና በጤና መዋቅር ባለሙያዎች ትምህርት እየተሰጠ ይገኛል። የበሽታውን ምልክቶችና መከላከያዎችንም በተመለከተ በሰፊው ግንዛቤ ለማስጨበጥ እየሰሩ መሆናቸውን የተናገሩት ኃላፊዋ ምልክቱ የሚታይባቸው እና ጥርጣሬ ያደረባቸው ሰዎች በነጻ የስልክ መስመር በመደወልም ሆነ በአካል ወደ ጤና ተቋም በመምጣት መመርመር አስፈላጊ ነው። ይሄን በማድረግ ራሱን፣ ቤተሰቡን፣ ማህበረሰቡን እና አገሩን ከወረርሽኙ ስርጭት መከላከል እንደሚያስችለው አስረድተዋል። 
የኮሮና ቫይረስ ወረርሽኝን ከመጨባበጥ በመቆጠብ፣ እጅን በውሃና በሳሙና በየአጭር ጊዜ ደጋግሞ በመታጠብ፣ ማበራዊ ርቀትን በመጠበቅ እና ከሌሎች ሰዎች ጋር ባለመነካካት መከላከል እንደሚቻል በትኩረት እያስተማርን ነው ሲሉም አክለው ተናግረዋል።አዲስ ዘመን ሚያዝያ 12 /2012 ሙሐመድ ሁሴን